Isis-leier dood in klopjagAbu Bakr al-Baghdadi (Foto: Al-Furqan media via AP) Abu Bakr al-Baghdadi, leier van die Islamitiese Staat (Isis), is dood nadat Amerikaanse militêre magte op ’n huis in die noordweste van Sirië waar Al-Baghdadi saam met familielede geskuil het, toegeslaan het. Donald Trump, president van Amerika, het Al-Baghdadi se dood Sondag bevestig. The Guardian berig ’n twee uur lange operasie is Saterdagaand in die provinsie Idlib met behulp van agt helikopters uitgevoer waartydens die Islamitiese leier spesifiek geteiken is met die doel om hom gevange te neem. Volgens Trump is ander mense in die huis waar Al-Baghdadi geskuil het eers verwyder voordat die leier tot in ’n tonnel in die huis gedryf is. Die leier het lede van sy familie saam met hom in dié tonnel ingetrek. Hulle is egter later by die doodlooppunt van die tonnel vasgekeer waar die Islamitiese leier ’n selfmoordbaadjie laat ontplof het wat tot sy en sy kinders se dood gelei het. Luidens berigte is altesaam nege mense in die klopjag dood, onder wie ook twee van Al-Baghdadi se vroue. Volgens Trump het Al-Baghdadi tot sy dood geprewel, gehuil en geskree. “Die wêreld is nou ’n baie veiliger plek,” het Trump gesê. CBS berig Amerikaanse magte is al jare lank op Al-Baghdadi, “die mees gesoekte terroris in die wêreld”, se spoor.